Document ID: 32003R1059

Uredba (ES) št. 1059/2003 Evropskega parlamenta in Sveta z dne
26. maja 2003
o oblikovanju skupne klasifikacije statističnih teritorialnih enot (nuts)
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o ustanovitvi Evropske skupnosti in zlasti člena 285 Pogodbe,
ob upoštevanju predloga Komisije [1],
ob upoštevanju mnenja Evropskega ekonomsko-socialnega odbora [2],
ob upoštevanju mnenja Odbora regij [3],
v skladu s postopkom, določenim v členu 251 Pogodbe [4],
ob upoštevanju naslednjega:
(1) Uporabniki statističnih podatkov izražajo povečano potrebo po harmonizaciji, da bi imeli primerljive podatke po vsej Evropski uniji. Notranji trg potrebuje za svoje delovanje statistične standarde, ki se uporabljajo za zbiranje, prenos in objavo nacionalnih statistik in statistik Skupnosti, da je mogoče zagotoviti primerljive statistične podatke za vse subjekte enotnega trga. V tem smislu so klasifikacije pomembno orodje za zbiranje, obdelavo in diseminacijo primerljivih statističnih podatkov.
(2) Regionalni statistični podatki so temelj Evropskega statističnega sistema. Uporabljajo se v številne namene. Evropski regionalni statistični podatki se že vrsto let zbirajo, obdelujejo in diseminirajo na podlagi skupne regionalne klasifikacije, imenovane "nomenklatura statističnih teritorialnih enot" (v nadaljnjem besedilu NUTS). Zdaj je primerno, da se ta regionalna klasifikacija določi v pravnem okviru in da se vzpostavijo jasna pravila za prihodnje spremembe te klasifikacije. Klasifikacija NUTS naj ne izključuje obstoja drugih podrazdelitev (členitev) in klasifikacij.
(3) Skladno s tem naj vse države članice pošiljajo Komisiji vse teritorialno opredeljene statistične podatke, skladno s klasifikacijo NUTS, kjer je to primerno.
(4) Komisija naj v analizah in pri diseminaciji uporablja klasifikacijo NUTS za vse statistične podatke, razvrščene po teritorialnih enotah, kjer je to primerno.
(5) Za regionalne statistične podatke so potrebne različne ravni, odvisno od namena teh statistik na nacionalni in evropski ravni. V evropski regionalni klasifikaciji NUTS je primerno imeti najmanj tri hierarhične teritorialne ravni podatkov. Države članice imajo lahko dodatne ravni za podatke NUTS, če menijo, da je to potrebno.
(6) Za pravilno upravljanje klasifikacije NUTS so potrebne informacije o veljavni teritorialni členitvi regij na ravni NUTS 3, zato naj se redno pošiljajo Komisiji.
(7) Objektivna merila za opredelitev regij so potrebna za zagotovitev nepristranskosti pri zbiranju, obdelavi in uporabi regionalnih statističnih podatkov.
(8) Uporabniki regionalnih statistik potrebujejo časovno stabilno nomenklaturo. Zato se klasifikacija NUTS ne sme prepogosto spreminjati. Ta uredba bo zagotovila stabilnost pravil za spreminjanje členitve.
(9) Primerljivost regionalnih statističnih podatkov zahteva primerljivo velikost regij, merjeno s številom prebivalstva. Da bi dosegli ta cilj, naj spremembe klasifikacije NUTS vodijo v bolj homogeno regionalno strukturo glede na število prebivalstva.
(10) Upoštevati je treba tudi dejansko politično, upravno in institucionalno stanje. Neupravne enote morajo odražati gospodarske, socialne, zgodovinske, kulturne, geografske ali okoljske razmere.
(11) Potrebna je definicija "prebivalstva", saj na njej temelji klasifikacija.
(12) Klasifikacija NUTS je omejena na gospodarsko območje držav članic in ne zagotavlja celotnega pokritja območja, na katerem se uporablja Pogodba o ustanovitvi Evropske skupnosti. Njena uporaba za namene Skupnosti se bo zato morala ocenjevatiod primera do primera. Gospodarsko območje vsake države, kakor je opredeljeno v Odločbi Komisije 91/450/EGS [5], vključuje tudi izventeritorialno območje, sestavljeno iz delov gospodarskega območja, ki jih ni mogoče priključiti določeni regiji (zračni prostor, teritorialne vode in epikontinentalni pas, ozemeljske enklave, zlasti veleposlaništva, konzulati in vojaška oporišča, ter črpališča nafte, naravnega plina ipd. v mednarodnih vodah zunaj epikontinentalnega pasu, ki jih izkoriščajo rezidenčne enote). Klasifikacija NUTS mora zagotoviti možnost zbiranja statističnih podatkov tudi za to izventeritorialno območje.
(13) Spreminjanje klasifikacije NUTS bo zahtevalo tesno posvetovanje z državo članico.
(14) Ker cilja predlaganega ukrepa, to je harmonizacije regionalnih statistik, ne morejo zadovoljivo doseči države članice same, je torej laže dosegljiv na ravni Skupnosti. Zato lahko Skupnost sprejme ukrepe v skladu z načelom subsidiarnosti, določenim v členu 5 Pogodbe. V skladu z načelom sorazmernosti iz navedenega člena ta uredba ne posega dalje od tistega, kar je potrebno za dosego tega cilja.
(15) Klasifikacija NUTS, določena v tej uredbi, naj nadomesti "Nomenklaturo statističnih teritorialnih enot (NUTS)", ki jo je do sedaj oblikoval statistični urad Evropskih skupnosti v sodelovanju z nacionalnimi statističnimi uradi. Posledično naj se vsa sklicevanja v aktih Skupnosti na "Nomenklaturo statističnih teritorialnih enot (NUTS)" zdaj razumejo kot sklicevanje na klasifikacijo NUTS, določeno v tej uredbi.
(16) Uredba Sveta (ES) št. 322/97 z dne 17. februarja 1997 o statističnih podatkih Skupnosti [6] predstavlja referenčni okvir za določbe te uredbe.
(17) Ukrepe, potrebne za izvajanje te uredbe, je treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil [7].
(18) Pridobljeno je bilo mnenje Odbora za statistični program, ustanovljenega s Sklepom Sveta 89/382/EGS, Euratom [8] v skladu s členom 3 Sklepa -
SPREJELA NASLEDNJO UREDBO:
Člen 1
Predmet
1. Namen te uredbe je vzpostaviti skupno statistično klasifikacijo teritorialnih enot, v nadaljnjem besedilu "NUTS", da bi omogočili zbiranje, obdelavo in diseminacijo harmoniziranih regionalnih statistik v Skupnosti.
2. Klasifikacija NUTS iz Priloge I nadomešča "Nomenklaturo statističnih teritorialnih enot (NUTS)", ki jo je vzpostavil statistični urad Evropskih skupnosti v sodelovanju z nacionalnimi statističnimi uradi držav članic.
Člen 2
Struktura
1. Klasifikacija NUTS členi gospodarsko območje držav članic, kakor je opredeljeno v Odločbi 91/450/EGS, na teritorialne enote. Vsaki teritorialni enoti sta pripisana posebna koda in ime.
2. Klasifikacija NUTS je hierarhična. Vsaka država članica je razdeljena v teritorialne enote na ravni NUTS 1, vsaka od teh je razdeljena v teritorialne enote na ravni NUTS 2, te pa so potem nadalje razdeljene v teritorialne enote na ravni NUTS 3.
3. Posamezna teritorialna enota je lahko razvrščena v več ravni NUTS.
4. Na isti ravni NUTS dve različni teritorialni enoti iste države članice ne smeta biti opredeljeni z istim imenom. Če imata dve teritorialni enoti v različnih državah članicah isto ime, se imenoma teritorialnih enot doda identifikator države.
5. V vsaki državi članici so lahko dodatne podrobnejše hierarhične ravni, ki jih določi država članica, ki nadalje razčlenjajo raven NUTS 3. Komisija v dveh letih od začetka veljavnosti te uredbe po posvetovanju z državami članicami pošlje sporočilo Evropskemu parlamentu in Svetu o primernosti uvedbe pravil za vseevropsko podrobnejšo členitev ravni NUTS 3.
Člen 3
Klasifikacijska merila
1. Obstoječe upravne enote v državah članicah predstavljajo prvo merilo, ki se uporablja za opredelitev teritorialnih enot.
V ta namen "upravna enota" pomeni geografsko območje z upravnim organom, pristojnim za sprejemanje upravnih ali političnih odločitev na tem območju v pravnem in institucionalnem okviru države članice.
2. Da bi vzpostavili ustrezno raven NUTS, v katero se uvrsti določen razred upravnih enot v državi članici, je povprečna velikost tega razreda upravnih enot v državi članici, upoštevaje število prebivalstva, opredeljena z naslednjimi pragovi:
Raven | Minimalno | Maksimalno |
NUTS 1 | 3 milijone | 7 milijonov |
NUTS 2 | 800000 | 3 milijone |
NUTS 3 | 150000 | 800000 |
Če je prebivalstvo celotne države članice pod minimalnim pragom dane ravni NUTS, je celotna država članica ena teritorialna enota NUTS na tej ravni.
3. Za namen te uredbe prebivalstvo teritorialne enote sestavljajo tiste osebe, ki imajo svoje stalno prebivališče na tem območju.
4. Obstoječe upravne enote, ki se uporabljajo za klasifikacijo NUTS, so določene v Prilogi II. Spremembe Priloge II se sprejmejo v skladu z upralvljalnim postopkom iz člena 7(2).
5. Če za dano raven NUTS v državi članici ne obstajajo upravne enote ustreznega obsega, se v skladu z merili iz odstavka 2, ta raven NUTS sestavi z združevanjem ustreznega števila obstoječih manjših sosednjih upravnih enot. Pri tem združevanju se upoštevajo ustrezna merila, kot so geografske, socialno-ekonomske, zgodovinske, kulturne ali okoljske razmere.
Nastale združene enote so v nadaljevanju imenovane "neupravne enote". Velikost neupravnih enot v državi članici za dano raven NUTS naj upošteva prebivalstvene pragove iz odstavka 2.
V skladu z upravljalnim postopkom iz člena 7(2) lahko posamezne neupravne enote odstopajo od teh pragov zaradi posebnih geografskih, socialno-ekonomskih, zgodovinskih, kulturnih ali okoljskih razmer, zlasti na otokih in najbolj oddaljenih regijah.
Člen 4
Sestavine NUTS
1. V šestih mesecih po začetku veljavnosti te uredbe Komisija objavi sestavne dele vsake teritorialne enote na ravni NUTS 3 v smislu "manjših upravnih enot", opisanih v Prilogi III, kakor jih sporočijo države članice.
Spremembe Priloge III se sprejmejo v skladu z upravljalnim postopkom iz člena 7(2).
2. V prvih šestih mesecih vsakega leta države članice sporočijo Komisiji vse spremembe sestav "manjših upravnih enot" v preteklem letu, ki lahko vplivajo na meje teritorialnih enot na ravni NUTS 3, in pri tem upoštevajo elektronsko obliko podatkov, ki jo zahteva Komisija.
Člen 5
Spremembe NUTS
1. Države članice obveščajo Komisijo o:
(a) vseh spremembah, ki se pojavijo v upravnih enotah in ki lahko vplivajo na klasifikacijo NUTS, kakor je določena v Prilogi I, ali na vsebino Prilog II in III;
(b) vseh spremembah na nacionalni ravni, ki lahko vplivajo na klasifikacijo NUTS v skladu s klasifikacijskimi merili, določenimi v členu 3.
2. Spremembe meja ravni NUTS 3 zaradi sprememb manjših upravnih enot, kakor so določene v Prilogi III:
(a) se ne štejejo za spremembe NUTS, če povzročijo pretok prebivalstva, ki je enak ali manjši od enega odstotka prebivalstva zadevnih teritorialnih enot NUTS 3;
(b) se štejejo za spremembe NUTS v skladu z odstavkom 3 tega člena, če povzročijo pretok več kakor enega odstotka prebivalstva zadevnih teritorialnih enot NUTS 3.
3. Spremembe NUTS za neupravne enote v državi članici, kakor so navedene v členu 3(5), so dovoljene, če sprememba na zadevni ravni NUTS zmanjša standardni odklon velikosti teritorialnih enot, upoštevaje število prebivalstva v vseh teritorialnih enotah EU.
4. Spremembe klasifikacije NUTS se sprejmejo v drugi polovici koledarskega leta v skladu z upravljalnim postopkom iz člena 7(2), vendar ne pogosteje kakor vsaka tri leta, in sicer na podlagi meril, določenih v členu 3. Kljub temu pa se lahko spremembe klasifikacije NUTS sprejmejo v presledkih, ki so krajši od treh let, v primeru obsežne reorganizacije ustrezne upravne strukture v državi članici.
Izvedbeni ukrepi Komisije iz prvega pododstavka glede prenosa podatkov na Komisijo začnejo veljati 1. januarja v drugem letu po njihovem sprejetju.
5. Kadar je spremenjena klasifikacija NUTS, zadevna država članica pošlje Komisiji časovno vrsto statističnih podatkov za novo regionalno razčlenitev, ki nadomesti že posredovane podatke. Seznam časovnih vrst in njihova dolžina bosta opredeljena v skladu z upravljalnim postopkom iz člena 7(2) upoštevaje izvedljivost njihovega zagotavljanja. Te časovne vrste se dostavijo v dveh letih po spremembi klasifikacije NUTS.
Člen 6
Upravljanje
Komisija sprejme ustrezne ukrepe za zagotavljanje skladnega upravljanja klasifikacije NUTS. Taki ukrepi lahko vključujejo zlasti:
(a) pripravo in posodabljanje pojasnil o NUTS;
(b) proučitev problemov, ki izhajajo iz izvajanja uredbe o NUTS v državah članicah glede njihovih klasifikacij teritorialnih enot.
Člen 7
Postopek
1. Komisiji nudi pomoč Odbor za statistični program, ustanovljen po členu 1 Sklepa 89/382/EGS, Euratom (v nadaljnjem besedilu odbor).
2. Pri sklicevanju na ta odstavek se uporabljata člena 5 in 7 Sklepa 1999/468/ES, ob upoštevanju določb člena 8 Sklepa.
Obdobje iz člena 5(6) Sklepa 1999/468/ES znaša tri mesece.
3. Odbor sprejme svoj poslovnik.
Člen 8
Poročanje
Tri leta po začetku veljavnosti te uredbe Komisija predloži poročilo o njenem izvajanju Evropskemu parlamentu in Svetu.
Člen 9
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. maja 2003

Labels: 10
19